ཝང་ཞང་གིས་ད་ལྟའི་གནས་ཚུལ་འདི་༢༠༠༨སྐྱར་ཟློས་བྱས་བས་དགེ་མཚན་མེད་ཚུལ་གླེང་བ་ནི་གནས་ལུགས་དང་མི་མཐུན་ཏེ།༢༠༠༨ལོར་རང་ལུས་མེ་སྲེགས་བཏང་མཁན་བྱུང་མེད་ལ་བཙན་བྱོལ་གཞུང་གིས་ཀྱང་རྒྱ་ནག་ལ་སྟབས་སྟུན་གྱི་ལས་འགུལ་སྤེལ་མེད།འོན་ཀྱང་ད་ལྟ་རང་ལུས་མེ་སྲེགས་ཀྱི་ལས་འགུལ་འགོ་ཚུགས་པ་མ་ཟད་བོད་ཕྱི་ཕྱོགས་ཀྱི་གཞུང་མང་གཉིས་ཀྱིས་ལས་འགུལ་སྤེལ་བ་ནི་༢༠༠༨དང་བསྡུར་ན་ཡར་རྒྱས་ཤིག་ག་ལ་མིན།ཕྱོགས་གཅིག་ནས་བཤད་ན་༢༠༠༨གྱི་སྤྲད་པའི་སླབ་བྱ་ཡིན་ཞེས་སྨྲས་ན་མི་ཆོག་པ་མེད།ད་ལྟ་རྒྱ་གཞུང་གིས་མུ་མཐུད་དུ་དྲག་གནོན་བྱེད་སྲིད་ཅིང་།བྱེད་པ་ཡིན་ན་བོད་མི་རྣམས་སྔར་ལས་ཀྱང་འཁོན་སེམས་ཆེ་རུ་འགྲོ་ཞིང་།རྒྱ་མིས་བོད་མི་མཐོང་ཆུང་བྱེད་པའི་གནད་དོན་ངེས་ཤེས་རྟིང་ཟབ་རྙེད་ནས་བོད་མི་ཡོངས་རྫོགས་གོང་བུ་གཅིག་ཏུ་སྒྲིལ་ནས་མི་སྟུན་པའི་ལས་འགུལ་སྤེལ་ངེས་རེད།སྐབས་དེ་བོད་པ་ཡོངས་ཀྱིས་རྒྱ་གཞུང་ལ་མཉམ་གནས་མིན་པའི་ལས་འགུལ་སྤེལ་ངེས་རེད།ས་ཡ་དྲུག་གིས་སྤེལ་ངེས་རེད།སྐབས་དེར་རྒྱ་གཞུང་གིས་བོད་ཀྱི་ལས་བྱེད་རྣམས་ཀྱི་ལས་དོན་ཚུལ་བཞིན་མ་སྒྲུབ་པ་བསྙད་ནས་ལས་གནས་ནས་ཕུལ་མི་དགོས་བ།བོད་མི་རྣམས་རང་སྒེར་གྱིས་བུད་ངེས་རེད།དུས་དེར་རྒྱ་ནག་གིས་བོད་དབང་འཛིན་བྱེད་པའི་གནས་མེད།རྒྱུ་མཚན་ནི་བོད་མི་ཀུན་གྱིས་མ་གྲོས་བསམ་པ་གཅིག་མཐུན་གྱིས་རྒྱ་གཞུང་གི་ངག་ལ་མི་ཉན་པས་རེད།ད་ལྟ་འབྱུང་བཞིན་པ་ལས་འགུལ་འདི་དག་མ་འོངས་བ་འོད་སྟོང་ལྡན་པའི་ལས་འགུལ་ཞིག་འབྱུང་བའི་སྔོན་འགྲོ་རེད་ལ།བོད་མི་རྣམས་ཀྱིས་འཇིག་རྟེན་གྱི་དེ་ཉིད་ངོ་འཕྲོད་པའི་དམར་ཁྲིད་ཐེངས་ཤིག་རེད།དམར་ཁྲིད་ཀྱི་སློབ་ཚན་དེ་ལས་བོད་མི་རྣམས་ཀྱིས་ཅི་ལྟར་བྱེད་དགོས་མིན་མཛུབ་སྟོན་བྱེད་ངེས་རེད།ཝང་ཞུང་གིས་གནས་ཚུལ་དེ་གསལ་བོ་རྟོགས་ཡོད་ཀྱང་དེ་ལྟར་མ་གསུངས་བ་གྲོང་སྡེ་རང་སྐྱོང་རྩོད་དགོས་ཟེར་བ་ནི་དོགས་པའི་གནས་སུ་ཁུམས།འོན་ཀྱང་།ཅི་ཙམ་བོད་མི་རྣམས་ཀྱིས་རང་གི་ཐོབ་ཐང་སྲུང་སྐྱོབ་བྱེད་པའི་འདུ་ཤེས་སྐྱེས་ན་དེ་ཙམ་གྱིས་རང་སྐྱོང་ངམ།རང་དབང་།རང་བཙན་ལ་བར་ཐག་ཉེ་བར་དངོས་གནས་ཡིན་པས་གཞི་རིམ་གྲོང་གསེབ་ནས་རང་གི་ཐོབ་ཐང་ལ་རྩོད་ལེན་གནང་དགོས་གནད་དུ་འདོད།མ་རྩོད་ན་སུས་ཀྱང་མི་སྤྲད་པ་ངེས་བ་རྙེད་ནས་རྩོད་གལ་ཆེ།